Document ID: /fineweb-2-swissfilter-quality_10-filterrobots/filtered/02038.jsonl.gz/1503

Perquai vul il departament engaschar ina persuna externa. Quella duess discurrer cun la suprastanza, manadras e cussegliadras. Quai ha decis il departament chantunal ensemen cun la KJBE. Ils discurs sajan per il mument en planisaziun. Fin ch'els èn a fin na publitgeschan els nagins resultads. Peter Peyer, manader dal departament, garantescha però che la cussegliaziun per mammas e babs saja era vinavant garantida.
KJBE
«KJBE» vul atgnamain dir «cussegliaziun per uffants e giuvenils (gidar, accumpagnar, sustegnair)». Dapi l'onn 2015 han els dentant era l'incumbensa dal chantun dad organisar la cussegliaziun da mammas e babs en Grischun.
Schon segunda gruppa externa
Schon dal 2016 ha ina gruppa externa gì l'incumbensa da schliar las difficultads tar la KJBE. Ina da quellas eran differentas opiniuns tranter las cussegliadras e la direcziun davart il futur da la KJBE. La gruppa externa è la fin finala stada en acziun il 2017. Tenor Gian Michael, in dals commembers da quella gruppa e president da la Partida burgais-democratica dal Grischun, hajan els pudì schliar tscherts problems, almain in pau. El haja dentant vinavant udì da problems entaifer la KJBE.
Era la presidenta da la KJBE Barbara Grass ha confermà envers la Südostschweiz ch'idettia differentas opiniuns davart il futur da las cussegliaziuns.
PBD studegia d'agir
La PBD Grischuna studegia dad inoltrar ina dumonda per prender davent la KJBE – l'incumbensa chantunala da la cussegliaziun da mammas e babs. Sco ch'els han scrit en ina communicaziun, crititgeschan els surtut la direcziun da la KJBE. Pervi da problems da dretg da lavur, socials e dal fatg saja la qualitad da la cussegliaziun periclitada.
La KJBE na prenda betg posiziun davart quai. Els spetgan fin ch'ils discurs èn a fin, avant ch'els van puspè a la publizitad.
RR actualitad 12:00